Diari Oficial de la Generalitat Valenciana


Sumari del DOGV 2493, del 21-04-1995 (1995/834483)

ORDRE de 10 d'abril de 1995, de la Conselleria de Treball i Afers Socials, per la qual es regulen els tallers d'integració sociolaboral (TIS), dirigits a col·lectius amb especials dificultats d'inserció i s'estableix el procediment general per a l'atorgament d'ajudes durant l'exercici 1995.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/10/(3)/dof/vci/html**

### Dades del document

Número de DOGV
:   2493

Data del DOGV
:   21-04-1995

Secció del DOGV
:   DISPOSICIONS GENERALS

Número del document
:   1995/834483


Data del document
:   10-04-1995

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 10 d'abril de 1995, de la Conselleria de Treball i Afers Socials, per la qual es regulen els tallers d'integració sociolaboral (TIS), dirigits a col·lectius amb especials dificultats d'inserció i s'estableix el procediment general per a l'atorgament d'ajudes durant l'exercici 1995.   
La Conselleria de Treball i Afers Socials ha desenvolupat durant els últims anys tota una sèrie de programes formatius dirigits a col·lectius amb especials dificultats d'inserció sociolaboral.  
L'experiència acumulada en la gestió dels esmentats programes, unida a l'actual conjuntura econòmica i a l'interés a propiciar polítiques que tendeixen a aconseguir una major cohesió social en l'àmbit de la Comunitat Valenciana fa imprescindible la continuïtat de les accions destinades a col·lectius desfavorits, potenciant la coordinació de les polítiques educatives i d'ocupació realitzades per les conselleries d' Educació i Ciència i de Treball i Afers Socials, amb la finalitat de rendibilitzar al màxim els recursos destinats al seu desenvolupament.  
Les anàlisis dels segments de població juvenil més desfavorits, coincideixen a assenyalar que aquests, tenen dificultats afegides per a culminar amb èxit el seu itinerari d'inserció en un cos social del qual es troben segregats. El seu accés al mercat laboral ordinari i al cos social que anomenem normalitzat no sols pot ser fruit d'un entrenament professional, sinó que ha de ser conseqüència d'un procés d'adaptació social. Cal, per tant, per aconseguir la integració social i laboral d'aquests col·lectius, dur a terme un desenvolupament, no sols de les seues aptituds professionals, sinó també de les seues actituds personals i de socialització.  
El procés de maduració d'aquestes aptituds i actituds cal que siga conjunt de forma que la seua formació incloga tant la dimensió laboral i professionalitzadora, com la dimensió educativa integral, com a persona i com a element social. I per això els tallers d'integració sociolaboral, regulats en aquesta ordre tinguen la consideració de programes de garantia social.  
Per tot això, en connexió amb el Pla Econòmic Valencià per al període 1994-99 i fent ús de les facultats que em confereix la llei 5/1983, de 3O de desembre, de Govern Valencià, i el Decret 4O/1992, de 21 de febrer, del Consell de la Generalitat Valenciana,  
ORDENE:  
Article 1. Programes de tallers d'integració sociolaboral.  
Són objecte de desenvolupament d'aquesta ordre els programes de creació i manteniment de tallers d'integració sociolaboral (TIS) que tenen com a finalitat la captació professional i l'accés al mercat de treball de persones amb dificultas específiques d'inserció sociolaboral, mitjançant la superació de les carències formatives i educacionals que impedeixen la seua plena integració social.  
Aquests projectes tindran la consideració de programes de garantia social i seran desenvolupats en barris d'acció preferent o similars, sense perjudici dels termes establerts en l'article 4 d'aquesta ordre.  
Article 2. Objectius dels tallers d'integració sociolaboral.  
Els TIS són programes de formació professional dirigits a col·lectius amb especials dificultats d'integració sociolaboral orientats a la consecució dels següents objectius:  
a) Ampliar la formació dels seus destinataris mitjançant l'adquisició de coneixements propis dels ensenyaments bàsics amb l'objecte de permetre la seua incorporació a la vida activa i, si s'escau, prosseguir estudis preferentment en els cicles formatius de grau mitjà, mitjançant la superació de la prova d'accés prevista en l'article 32.2 de la LOGSE.  
b) Preparar els participants per a l'exercici d'activitats professionals en oficis o ocupacions d'acord amb les seues capacitats i expectatives personals, especialment en aquells sectors de l'activitat econòmica amb majors possibilitats d'inserció sociolaboral.  
c) Desenvolupar i refermar la seua maduresa personal, i també adquirir hàbits de treball i convivència, posant-los en disposició de participar com treballadors i ciutadans responsables en el mercat laboral i en les activitats socials i culturals.  
Article 3. Característiques dels tallers d'integració sociolaboral  
Per tal d'aconseguir els objectius esmentats en el punt anterior, els TIS tindran la següent estructura:  
a) La durada dels programes oscil·larà entre vuit-centes i mil hores lectives amb una jornada de set hores diàries en calendari laboral, tret que, justificadament, es sol·licite una durada diferent de la jornada en atenció al col·lectiu a què aquests es dirigesquen, cosa que es farà constar expressament en la resolució aprovatòria.  
En tot cas, l'acció formativa haurà de concloure en l'exercici de 1995. Si, no fóra possible la realització dels tallers amb el nombre d'hores anteriorment exposat, es faculta la Comissió Mixta de Programes de Garantia Social-TIS a proposar la seua reducció d'ofici o a instància de l'entitat sol·licitant, deixant oberta la possibilitat que aquesta puga sol·licitar una segona fase de taller en la convocatòria de l'exercici de 1996.  
Aquesta reducció horària, en tot cas, haurà de tenir el consentiment de l'entitat sol·licitant.  
b) Els TIS hauran d'atendre, necessàriament, cadascuna de les següents àrees:   
- área de Formació Professional Específica, a la qual es dedicaran 23 hores setmanals.  
- área de Formació i Orientació Laboral, a la qual es dedicaran dues hores setmanals.  
- área de Formació Bàsica, a la qual es dedicaran sis hores setmanals.  
- Tutoria i Activitats Complementàries, a la qual es dedicaran quatre hores setmanals.  
Aquesta distribució horària podrà ser objecte d'alteració en el projecte d'actuació presentat quan, a judici de l'entitat, es requeresca una adaptació d'aquestes a les característiques dels participants en el taller.  
Article 4. Participants  
4.1 Podran participar en els tallers d'integració sociolaboral, totes aquelles persones amb dificultats subjectives d'inserció, que residesquen en barris d'acció preferent, o en barris que reunesquen característiques semblants a judici de la Direcció General de Serveis Socials.  
4.2 Excepcionalment, i en funció del col·lectiu al qual l'acció es dirigesca, la Comissió de Programes de Garantia Social-TIS podrà deixar sense efecte la necessitat de residir en barris d'acció preferent o semblants, dels participants en el Programa.  
4.3 Els participants en aquests programes hauran de ser persones desocupades i constar com a tals en les oficines d'ocupació.  
Article 5. Composició dels grups  
Aquests programes es desenvoluparan en grups de 15 participants. Quan en algun d'aquests grups s'integren alumnes amb discapacitat, el nombre d'alumnes màxim serà de 12, i no s'hi podran incorporar, per programa, més de tres participants d'aquestes característiques.  
Els programes destinats, exclusivament, a persones amb discapacitat, es desenvoluparan en grups amb un mínim de cinc alumnes i un màxim de 10.  
Article 6. Modalitats  
1. Les modalitats dels programes als quals es destinen les ajudes regulades en aquesta ordre, que tindran sempre com referent la connexió amb el món de treball, seran les següents:  
- Modalitat amb pràctiques en centres de treball: l'àrea de Formació Professional específica combinarà la formació en el propi centre, amb la realització d'un programa de pràctiques en un centre de treball. Les esmentades pràctiques es regiran segons els termes de l'article 25 i 26 d'aquesta ordre.  
- Modalitat amb pràctiques en el centre formatiu: quan l'àrea de Formació professional específica es realitze en exclusiva en el propi centre formatiu.  
2. En els supòsits en què un alumne que estiga realitzant un taller d'integració sociolaboral durant un temps mínim de sis mesos, fóra contractat en alguna especialitat de la família professional impartida en l'esmentat TIS, l'entitat estarà obligada a impartir les àrees de formació i orientació laboral, l'àrea de formació bàsica i la tutoria i activitats complementàries per al període restant, considerant-se el temps de treball com àrea de Formació Professional específica. L'activitat laboral serà objecte de supervisió per part de l'equip docent del taller d'integració sociolaboral.  
Si per alguna circumstància no poguera ser complerta per l'entitat allò establert en l'apartat anterior, o l'especialitat de contractació no s'adequara a la impartida en el taller, s'hi seguirà allò disposat en l'article 18.2. d'aquesta ordre.  
Article 7. Pràctiques en empresa  
La finalitat d'aquestes pràctiques és complementar els coneixements teòrico-pràctics que vagen adquirint els participants en el programa durant el seu desenvolupament.  
Les entitat promotores hauran de fer constar aquest aspecte en l'imprés de sol·licitud de subvenció.  
Article 8. Finançament dels programes i pagament de la subvenció  
8.1 Les línies pressupostàries amb càrrec a les quals es finançarà aquest programa serán les següents: línia 402 del programa 322.20 de Formació Professional ocupacional, dotada amb un import màxim de 166.089.791 i línia 701 del programa 322.20, dotada amb un import màxim de 80.932.765 pessetes.  
8.2 El pagament de la subvenció concedida, que seguirà les prescripcions establertes en la Llei de Pressupostos de la Generalitat Valenciana per a l'exercici de 1995, seguirà el procediment següent:  
8.2.1 Transferències corrents.  
- Començada l'acció formativa i complerta per part de l'entitat l'obligació d'aportar la llista de participants en el programa, la documentació justificativa d'haver subscrit l'assegurança d'accidents i de responsabilitat civil, i, en els casos en què escaiga, el certificat acreditatiu de trobar-se al corrent en les obligacions tributàries i amb la Seguretat Social, es procedirà al pagament del 40% de la subvenció concedida en concepte de transferències corrents.  
- El percentatge restant de la subvenció es farà efectiu en finalitzar l'acció formativa, després de la presentació de la declaració de despeses originades per la seua realització, firmada pel representant de l'entitat en model que a aquest efecte es facilitarà. A aquesta declaració caldrà adjuntar la justificació de les despeses en concepte d'equip docent. L'esmentada declaració i la justificació que s'adjunte, realitzada als efectes establerts en l'article 47 del text refós de la Llei d'Hisenda Pública de la Generalitat Valenciana, s'haurà d'efectuar en el termini màxim de dos mesos comptadors des de l'endemà de l'acabament del programa i els òrgans competents per a la concessió de les ajudes podran sol·licitar de l'entitat l'aportació de tots els documents que calga per dur a cap la correcta fiscalització dels fons destinats a l'execució dels projectes aprovats i amb aquesta finalitat es concedirà un termini màxim de 10 dies hàbils.  
En la declaració de despeses s'admetrà, en concepte de difícil justificació, fins un màxim del 10% sobre les despeses declarades en concepte de material fungible, d'assegurança d'accidents i de responsabilitat civil i despeses generals.  
8.2.2 Transferències de capital.  
El pagament de les subvencions atorgades en concepte d'inversió es realitzarà contra la justificació de l'obra o adquisició d'equipament, expedida pel tècnic competent. L'entitat haurà d'aportar una memòria d'actuacions en la sol·licitud de subvenció i es comprometrà a realitzar la inversió dins de l'exercici de 1995.  
8.3 Sense perjudici del que estableix el punt anterior i per al cas que, per un acord motivat del Consell, es concedesca la possibilitat d'anticipar el 100% de la subvenció concedida, s'estableix la necessitat que l'entitat beneficiària de la subvenció garantesca aquesta bestreta mitjançant l'aportació d'un aval bancari o, si no n'hi ha, d'una garantia real immobiliària suficient per l'import de la quantitat anticipada. Tot això, sense perjudici del que disposa la normativa específica d'aplicació a les entitats locals en matèria de prestació de garanties.  
8.4 En virtut d'allò establert en l'article 47.8. de la Llei d'Hisenda Pública de la Generalitat Valenciana, l'import de les subvencions regulades en aquest article en cap cas podrà ser d'una quantia que, aïlladament o en concurrència amb subvencions o ajudes d'altres ens públics o privats, supere el cost de l'activitat que desenvoluparà el beneficiari.  
Article 9. Quantia de les subvencions per impartició de tallers d'inserció sociolaboral  
9.1 Es podran atorgar subvencions als projectes de creació i manteniment de TIS, fins un total de 12 milions, pels següents conceptes:  
1. En TIS de nova creació que requeresquen realitzar inversions en instal·lacions, maquinària i utillatge, es podran atorgar subvencions fins a 3.500.000 pessetes per projecte.  
2. En TIS de nova creació i en els ja existents, podran atorgar-se subvencions per despeses de professorat i personal de suport fins a 4.500.000 de pessetes per projecte.  
3. En concepte d'assegurança d'accidents i de responsabilitat civil, es podran atorgar subvencions fins a 100.000 pessetes per projecte.  
4. Els participants podran rebre una assignació econòmica, en concepte d'assistència per un import de fins 1.100 pessetes per dia assistit. En aquest concepte es podran atorgar subvencions de fins a dos milions de pessetes per projecte.  
5. En TIS de nova creació i en els ja existents, podran atorgar-se en concepte de despeses de material fungible i altres despeses generals, fins a 2.500.000 pessetes per projecte.  
9.2 Les ajudes als participants regulades en aquest article no seran, en cap cas, incompatibles amb les prestacions econòmiques reglades, en virtut dels termes disposats en l'article 6 de l'Ordre de d'11 de setembre de 1990, de la Conselleria de Treball i Afers Socials (DOGV d'11 d'octubre de 1990).  
Article 10. Entitats promotores  
10.1 Podran presentar sol·licituds d'ajuda per impartició d'aquests programes:  
- Les entitats locals, bé directament, o a través de les societats regulades en els articles 103 a 105 del Reial Decret Legislatiu 781/1986, del 18 d'abril.  
- Les entitats públiques.  
- Les entitats privades sense ànim de lucre.  
10.2. Les entitats locals podran acordar mitjançant un conveni la gestió del programa, quan l'esmentada contractació s'efectue amb les organitzacions regulades en l'apartat primer d'aquest article, i s'hauran d'efectuar la justificació de la necessitat de l'esmentada contractació en el projecte d'actuació presentat. La Direcció General de Formació i Inserció Professional autoritzarà o denegarà la contractació de l'acció formativa mitjançant una resolució, a l'empara de l'article 17 d'aquesta ordre.  
De tota manera, la responsabilitat de la correcta execució i justificació del projecte formatiu serà de l'entitat sol·licitant que haurà de complir, en el termes establerts en la resolució de concessió de l'ajuda, els objectius proposats.  
En cap cas l'entitat sol·licitant podrà realitzar la contractació de manera que li aporte benefici econòmic.  
Article 11. Requisits generals de les entitats  
Les entitats promotores hauran de reunir, per poder accedir a les ajudes regulades en aquesta ordre els requisits següents:  
a) Exercir la seua activitat en la Comunitat Valenciana i realitzar l'acció subvencionada dins del seu àmbit territorial.  
b) Acreditar, prèviament al cobrament de la subvenció, que es troba al corrent de les seues obligacions tributàries i amb la Seguretat Social o, si s'escau, aportar documentació justificativa d'estar exempts de les esmentades obligacions.  
L'esmentada acreditació es realitzarà en la forma prevista en l'Ordre de 7 de gener de 1991, de la Conselleria d'Economia i Hisenda sobre el compliment d'obligacions tributàries i amb la Seguretat Social per part beneficiaris de subvencions amb càrrec als pressupostos de la Generalitat Valenciana (DOGV de 5 de febrer de 1991), i quedaran exonerades de l'esmentada acreditació les entitats locals, organismes autònoms i empreses públiques de la Generalitat en funció d'allò establert en l'article 6 de l'esmentat text normatiu.  
Article 12. Termini de presentació de les sol·licituds  
Les sol·licituds, que s'hauran d'omplir en el model normalitzat existent a l'efecte a les direccions territorials de Treball i que s'inclou com a annex I a aquesta ordre, hauran de presentar-se en el termini de 3O dies naturals comptadors des l'endemà de la data de publicació d'aquesta ordre en el Diari Oficial de la Generalitat Valenciana.  
La presentació s'efectuarà en la seu de la Comissió del Programa de Garantia Social-TIS situat a València, passeig de l'Albereda, 16, o als registres de les direccions territorials d'Alacant (carrer del Pintor Lorenzo Casanova, 6); Castelló de la Plana (plaça de Maria Agustina, 1); i València (avinguda del Baró de Càrcer, 36), sense perjudici d'allò establert en l'article 38 de la Llei 3O/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article 13. Documentació que cal aportar  
Juntament a les sol·licituds, les entitats promotores aportaran la documentació següent:  
13.1 Projecte d'actuació del programa a desenvolupar segons model que s'adjunta en l'annex 2.  
13.2 Estatuts de constitució de l'entitat si s'escau.  
13.3 Acreditació de la personalitat d'aquell que subscriu la sol·licitud i, en el seu cas, poders del representant de l'entitat, mitjançant DNI i certificació corresponent.  
13.4 Fitxa de manteniment de tercers.  
13.5 Certificat acreditatiu d'estar al corrent de les obligacions tributàries i amb la Seguretat Social, o un certificat d'exempció de l'esmentada obligació.  
13.6. En compliment de l'article 47.d. de la Llei d'Hisenda Pública de la Generalitat Valenciana, l'entitat promotora huarà de comunicar l'obtenció de subvencions o d'ajudes amb la mateixa finalitat procedents de qualssevol administracions o ens públics.  
Article 14. Tramitació  
Les direccions territorials de Treball remetran, immediatament després de la seua recepció, a la Comissió Mixta de Programes de Garantia Social-TIS, les sol·licituds presentades, per tal que aquestes siguen valorades per l'esmentada comissió regulada en l'article 15 d'aquesta ordre.  
La Direcció General de Formació i Inserció Professional, de la Conselleria de Treball i Afers Socials requerirà a les entitats l'esmena de les errades detectades en un termini de 1O dies hàbils des de la notificació del requeriment, advertint-los que si no ho fan així, se'ls podrà considerar decaiguts en el seu dret establert a aquest efecte en l'article 76.3 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article 15. Comissió del programa de garantia social-TIS.  
1. La Comissió del Programa de Garantia Social-TIS és l'encarregada de la valoració de les sol·licituds dels programes del punt 2 d'aquesta ordre, realitzada la proposta de resolució i tenint l'alta inspecció del correcte desenvolupament dels esmentats. El seu funcionament es regirà pel règim previst per als òrgans col·legiats en el capítol 2 del títol II de la Llei 3O/92, de Règim Jurídic de les Administracions Públiques i del Procediment Administratiu Comú.  
2. La seua composició serà la següent:  
- President: exercirà les funcions de president de la comissió el director general de Formació i Inserció Professional de la Conselleria de Treball i Afers Socials, o la persona en qui delegue.  
- Vicepresident: exercirà les funcions de vicepresident de la comissió el director general d'Ordenació i Innovació Educativa de la Conselleria d'Educació i Ciència o la persona en qui delegue.  
- Vocals: hi haurà set vocals, amb la següent distribució:  
- Sis d'ells membres de la Comissió Mixta de Programes de Garantia Social-TIS, tres tècnics de la Direcció General d'Ordenació i Innovació Educativa i altres tres tècnics de la Direcció General de Formació i Inserció Professional.  
- Un representant de la Direcció General de Serveis Socials, nomenat pel seu Director General.  
- Secretari: exercirà les funcions de secretari un dels sis vocals membres de la Comissió Mixta designats que serà nomenat per la Comissió del Programa de Garantia Social-TIS, en la seua sessió constitutiva.  
Podran acudir, amb veu però sense vot, a la Comissió del Programa de Garantia Social-TIS, les persones que designe el Director General de Formació i Inserció Professional, i també representants dels sindicats més representatius segons la legislació vigent. Aquestes exerciran funcions d'assessorament en l'estudi i valoració dels programes presentats.  
Article 16. Valoracions de les sol.licituds  
La Comissió del Programa de Garantia Social-TIS, valorarà les sol·licituds presentades tenint en compte els següents aspectes:  
- Qualitat del projecte d'actuació presentat.  
- Col·lectius atesos i grau de dificultat de la seua inserció.  
- Camps de pràctiques seleccionats i el seu interés social.  
- Aportacions que realitza o articula l'entitat promotora.  
- Compromís de tutela i seguiment després de finalitzar el taller d'integració sociolaboral.  
- Aptitud del professorat i la seua polivalència, que haurà de ser fonamentada en el punt corresponent del projecte d'actuació.  
- Es considerarà prioritària la realització de tallers d'integració sociolaboral amb pràctiques en empreses, en virtut dels termes establerts en l'article 7 d'aquesta ordre.  
Article 17. Resolucions  
Les resolucions de les sol·licituds dels programes d'inserció sociolaboral correpondran al director general de Formació i Inserció Professional i el termini màxim de resolució serà de quatre mesos des del dia següent a l'acabament del termini de presentació d'instàncies.  
Si en l'esmentat termini no hi recau resolució expressa, s'entendrà aquesta desestimada d'acord amb l'article 43 de la Llei del Règim Jurídic de les Administracions Públiques i del Procediment Administratiu Comú, sense perjudici de l'obligació que, en tot cas, té l'administració de resoldre.  
Contra les resolucions del director general de Formació i Inserció Professional, que no exhaureixen la via administrativa, podrà interposar-s'hi un recurs ordinari davant el conseller de Treball i Afers Socials en el termini d'un mes des de la notificació d'aquella, en els termes establerts en l'article 114 i següents de l'esmentada llei de Règim Jurídic de les Administracions Públiques i del Procediment Administratiu Comú.  
En el cas de no haver-hi resolucions expresses, s'hi seguirà allò disposat en els articles 43 i 44 de la Llei de Règim Jurídic de les Administracions Públiques i del Procediment Administratiu Comú.  
Article 18. Inici del programa i documentació de seguiment  
18.1 Les entitats promotores hauran d'iniciar el programa en un termini de 3O dies, comptats des de la notificació de les resolucions aprovatòries.   
Per al correcte seguiment de les accions hauran de complimentar i trametre a la Direcció General de Formació i Inserció Professional de la Conselleria de Treball i Afers Socials la següent documentació:  
- En el termini de 15 dies des de l'inici del programa:  
- Relació de participants en el programa segons imprés normalitzat existent a aquest efecte.  
- Criteris utilitzats per l'entitat per a la selecció dels participants.  
- Assegurança d'accidents i de responsabilitat civil, o documentació que acredite la sol·licitud cursada per a l'obtenció d'aquest.  
- Certificat de l'equip de serveis socials en què es manifeste l'adequació del col·lectiu a allò disposat en l'article 4 d'aquesta ordre.  
- Certificat de minusvàlua en els casos necessaris.  
- Durant la realització del programa:   
- Relació mensual d'altes i baixes de participants en el programa, en el cas que es produïren.  
- A l'acabament del programa:  
- Acta d'acabament del programa, segons imprés normalitzat en el termini de 15 dies des del seu acabament.  
- Memòria del programa, segons model normalitzat, que es facilitarà amb posterioritat a la resolució, que es presentarà en el termini de dos mesos des de l'acabament de l'acció.  
18.2 Si es produeixen durant el transcurs del programa modificacions per baixes en el nombre de participants, l'entitat promotora cobrirà aquestes amb les persones que en el procés de selecció quedaren en la llista d'espera. Si l'equip docent, no tenint present els termes anterioment exposats, considera que, atesa la complexitat o el temps transcorregut des de l'inici de l'execució del programa, les esmentades altes no són operatives, es comunicarà aquesta circumstància a la Direcció General de Formació i Inserció Professional.  
18.3 Qualsevol circumstància que implique alteració substancial, en l'execució del programa haurà de ser comunicada immediatament i per escrit a la Direcció General de Formació i Inserció Professional que, a la vista d'aquesta, resoldrà el que escaiga.  
Article 19. Descripció de les àrees formatives del Programa de Garantia Social - Taller d'Integració Sociolaboral  
Les diferents àrees del Programa de Garantia Social-TIS hauran de complir les finalitats següents:  
a) àrea de Formació Professional Específica. Tindrà per finalitat preparar els participants per a la incorporació a la vida activa en el desenvolupament de llocs de treball que no requeresquen el títol de tècnic de Formació Professional de grau mitjà.  
Per tal de facilitar l'acreditació i revalidació, si s'escau, en la Formació Professional Específica d'altres tipus d'oferta, els seus continguts s'organitzaran adoptant una estructura modular.  
b) àrea de Formació i Orientació Laboral. Estarà dirigida a familiaritzar els participants amb el marc legal de condicions de treball i de relacions laborals de l'àmbit professional de l'especialitat corresponent, i a dotar-la dels recursos i de l'orientació necessària per a la cerca d'un lloc de treball, l'ocupació associada i l'autoocupació.  
c) àrea de Formació Bàsica. Tindrà per finalitat oferir als participants la possibilitat d'adquirir o refermar els coneixements i capacitats generals bàsiques, relacionats amb els objectius i continguts de l'ensenyament obligatori, que són necessaris per a conseguir la seua inserció social i laboral satisfactòria i, si s'escau, per a la continuació dels seus estudis especialment en els cicles formatius de formació professional de grau mitjà. Es procurarà que els continguts i la metodologia s'adapten a les condicions i expectatives particulars de cada alumne i a la professió específica del programa.  
d) Activitats complementàries. Tindrà per objectiu oferir a l'alumne la possibilitat de mantenir activitats esportives i culturals que, al mateix temps que contribuesquen a la consecució de les finalitats dels programes, afavoresquen l'adquisició d'hàbits positius en relació amb el gaudiment de l'oci i del temps lliure. Aquestes activitats es programaran en funció de les característiques de cada grup d'alumnes i, sempre que siga possible amb la seua participació.  
e) Acció tutorial. Constitueix un element inherent a l'activitat educativa i es desenvoluparà permanentment al llarg de tot el procés formatiu dels joves. L'esmentada acció inclourà activitats concretes de grup, en l'horari establert, amb els objectius i continguts que faciliten el desenvolupament personal, especialment en relació amb aspectes com el d'autoestima i la motivació, la cooperació, integració i implicació social i l'adquisició d'habilitats socials i d'autocontrol.   
Article 20. Formadors  
20.1 Per a desenvolupar els tallers d'integració sociolaboral les entitats promotores disposaran, com a mínim, del següent personal, a temps complet:  
- Dos experts en l'àrea de Formació Professional Específica, preferentment amb coneixements polivalents teòrico-pràctics.  
- Un mestre de Primària o, si no és possible, personal capacitat per a desenvolupar l'àrea de Formació Bàsica, que assumirà la tasca de coordinació del programa. Aquesta capacitat s'haurà d'acreditar mitjançant la documentació suficient que demostre l'experiència formativa i de treball amb col·lectius amb dificultats d'inserció sociolaboral.  
20.2 Les tasques del personal esmentat anteriorment seran la formació, la tutela, el seguiment i l'avaluació dels participants tant en l'apartat de Formació Professional Específica, com en el de Formació Complementària.  
20.3 En el desenvolupament de la modalitat 1 es realitzarà un seguiment, per part de l'esmentat equip, en el mateixos centres de treball on els alumnes realitzen les pràctiques o en els centres de treball en el quals estiguen contractats, per tal de verificar el compliment dels objectius del programa.  
20.4 En els programes en què participen alumnes amb discapacitat es podrà tenir la intervenció d'altres professionals en funció de les característiques d'aquells, fent constar aquesta circumstància en el projecte d'actuació.   
Article 21. Difusió d'activitats  
En totes aquelles activitats subvencionades que impliquen divulgació, difusió o publicació caldrà fer constar expressament el patrocini de la Conselleria de Treball i Afers Socials de la Generalitat Valenciana, atenent-s'hi a les instruccions cursades a aquest efecte per la Direcció General de Formació i Inserció Professional.  
Article 22. Avaluació i certificació dels participants  
22.1 L'avaluació dels participants en els tallers d'integració sociolaboral, serà contínua i es farà prenent com referència els objectius establerts per l'equip de formadors en les àrees establertes en l'article 19 d'aquesta ordre.  
Es realitzarà una avaluació inicial en la qual s'estudie el nivell d'accés de l'alumnat pel que fa a actituds, capacitats i coneixements bàsics, de manera que el procés d'ensenyament-aprenentatge puga assolir el caràcter individualitzat que aquests programes requereixen.  
Durant el desenvolupament del programa cadascun dels professors farà el seguiment i l'avaluació del component formatiu que impartesca, deixant constància per escrit dels resultats de l'esmentada avaluació contínua en les sessions de seguiment i avaluació que l'equip educatiu realitzarà periòdicament, supervisades pel coordinador del programa.  
22.2 Als participants en el taller d'integració sociolaboral se'ls expedirà, per les Conselleries d'Educació i Ciència i de Treball i Afers Socials, un certificat en què constarà el nombre total d'hores formatives cursades i les qualificacions obtingudes en les àrees de Formació Bàsica, de Formació i Orientació Laboral i per a cadascun dels mòduls de l'àrea de Formació Professional Específica. A l'efecte de certificació, el treball en el lloc productiu desenvolupat es comptabilitzarà en l'àrea de Formació Professional Específica, en connexió amb el termes disposats en l'article 6.2 d'aquesta ordre.  
Les qualificacions s'expressaran a través d'una escala numèrica d'1 a 10, sense decimals, i es consideraran positives les qualificacions iguals o superiors a 5.  
22.3 Les Conselleries d'Educació i Ciència i de Treball i Afers Socials es reserven el dret de comprovar la capacitació dels participants en el programa.  
22.4. Les qualificacions esmentades en aquest article seran tingudes en compte als efectes previstos en l'article 11 de l'Ordre de 22 de març de 1994, de les conselleries d'Educació i Ciència i de Treball i Afers Socials.  
Article 23. Obligacions de les entitats promotores  
Les entitats promotores estaran obligades al desenvolupament de les següents actuacions:  
23.1 Aportació dels recursos necessaris per al desenvolupament del programa, amb fonament en la resolució aprovatòria i en el projecte presentat per l'entitat.  
23.2 Realitzar els programes formatius amb els requisits i condicions establertes en la resolució aprovatòria i en aquesta ordre.  
Qualsevol variació substancial en el contingut del programa formatiu haurà de comunicar-se, prèviament, a l'administració concedent i, sols en el cas que existesca aprovació expressa d'aquesta, podrà dur-se a terme en els termes que es concreten.  
23.3 Subjecció de l'entitat promotora a la supervisió, per part de personal de la Conselleria de Treball i Afers Socials, i d'Educació i Ciència, de les accions aprovades i a les actuacions de control financer que corresponen a la Intervenció General.  
23.4 Justificació davant l'administració concedent de l'adscripció dels fons destinats als fins per als quals aquests foren atorgats, en els termes establerts en l'article 47 de la Llei d'Hisenda Pública de la Generalitat Valenciana, en aquesta ordre i en la resolució aprovatòria.  
23.5 Tramesa, després de l'acabament del programa, d'una memòria en la qual es faça constar l'evolució d'aquest, les actuacions realitzades per a conseguir els objectius d'inserció previstos i tantes consideracions com s'estimen oportunes per tal d'avaluar per les Conselleries de Treball i Afers Socials, i d'Educació i Ciència la viabilitat de les accions en futurs exercicis. L'esmentada memòria es remetrà a la Comissió del Programa de Garantia Social-TIS, sítia a València, al passeig de l'Albereda, núm. 16, en un termini màxim de dos mesos des de l'acabament d'aquestes, que es facilitarà amb posterioritat a la resolució.  
23.6 Es prendrà en consideració per a futures programacions el grau d'inserció professional assolit per l'entitat. Aquesta adjuntarà, per a la seua comprovació per part de la Conselleria de Treball i Afers Socials, i en un termini màxim de sis mesos des de l'acabament de l'acció, un informe sobre el grau d'inserció aconseguit i els contractes realitzats pels participants en les diferents accions, servint qualsevol modalitat de les establertes en l'Estatut dels Treballadors.  
Article 24. Conseqüències de l'incompliment de les obligacions  
Podrà procedir-se a la minoració proporcional o al reintegrament total de les quantitats concedides, i a l'exigència de l'interés de demora des del moment de pagament de la subvenció, en els casos que es detallen a continuació:  
1. Incompliments en la realització dels programes, o no execució d'aquests.  
2. No justificació de la destinació dels fons adjudicats o incorrecta justificació d'aquests.  
3. Obstrucció o manca de col·laboració a la tasca fiscalitzadora de l'administració.  
4. Incompliment de l'obligació d'aportar la memòria d'acabament del programa.  
5. Qualsevol altra causa que supose incompliment de les condicions imposades als beneficiaris amb motiu de la concessió de la subvenció.  
Article 25. Característiques específiques de les pràctiques en empreses  
Són característiques específiques de les pràctiques en empreses, les següents:  
1. No generen relació jurídico-laboral entre els participants i l'empresa o organització empresarial col·laboradora en el projecte.  
2. Els programes de la formació pràctica en empreses presentades, hauran de contenir les característiques següents:  
a) Descripció del contingut de les pràctiques professionals que s'han de desenvolupar, que necessàriment ha de correspondre a l'àrea de coneixements que s'estan assolint pels participants en els tallers d'inserció.  
b) El sistema de tutoria serà dut a terme per personal tècnic de l'empresa on es desenvolupe el programa formatiu pràctic, el qual tutelarà les activitats que realitzen els participants en coordinació amb l'equip de formadors, segons els termes dispostos en l'article 20 d'aquesta ordre.  
c) S'adjuntarà un informe favorable dels representants dels treballadors de l'empresa en la qual es desenvolupen les pràctiques sol·licitades.  
Article 26. Quantia de les ajudes destinades a la realització de pràctiques  
26.1 Ajudes destinades a l'entitat.  
- La subvenció a l'empresa per cadascun dels participants en les pràctiques es xifrarà en 215 pessetes per hora.  
26.2 Ajudes destinades als participants.  
- Els alumnes podran rebre a més de la beca indicada en l'article 13.4 d'aquesta ordre, ajudes per transport.  
DISPOSICIó ADDICIONAL  
Si en el supòsit que les entitats promotores, una vegada aprovada mitjançant resolució la realització del taller d'integració sociolaboral, renuncien a aquest, la Direcció General de FIP podrà reassignar el crèdits alliberats per a la realització d'altre projecte, seguint l'ordre taxativament establerta per la Comissió de Valoració en la corresponent llista d'espera.  
DISPOSICIó FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Contra aquesta ordre, que exhaureix la via administrativa, podrà interposar-s'hi, prèvia comunicació al conseller de Treball i Afers Socials, un recurs contenciós administratiu davant del Tribunal de Justícia de la Comunitat Valenciana en el termini de dos mesos comptadors des de l'endemà de la seua publicació, d'acord als termes establerts en l'article 110 de la Llei 30/1992, de 25 de novembre, de Règim Jurídic de les Administracions Públiques i del Procediment Administratiu Comú i en els articles 57 i 58 de la Llei de la jurisdicció contenciosa administrativa. Tot açò, sense perjudici que s'hi interpose qualsevol altre que s'estime procedent.  
València, 10 d'abril de 1995  
El conseller de Treball i Afers Socials,  
FRANCESC XAVIER SANAHUJA SANCHIS  
ANNEX 2  
Esquema-guió per elaborar el projecte d'actuació  
1. Anàlisi de la realitat.  
1.1 Dades demogràfiques i sociològiques destacables. (1)  
1.2 Zones i/o col·lectius amb problemàtica de major relleu. Descripció i diagnòstic. (2)  
1.3 Aproximació a l'estructura econòmico-professional i laboral de la zona. Possibilitats d'inserció laboral en el perfil professional triat.(3)  
2. Necessitat d'implantar el programa de garantia social -TIS. Justificació i perspectives d'èxit. (4)   
2.1 En el pla de la formació integral (personal i per a la convivència) per a la inserció social dels participants.  
2.2 En el pla de les pràctiques del TIS.  
3. Descripció del projecte.  
3.1 Entitat promotora, entitat gestora i coordinador o persona responsable del projecte. (5)  
3.2. Descripció de les característiques del grup de joves a qui es dirigeix el projecte i col·lectius als quals pertanyen. (6)  
3.3 Ubicació. Descripció del local i instal·lacions en les quals es desenvolupen les diferents àrees del Programa de Garantia Social-TIS (7)  
3.4 Equip educatiu que, previsiblement, s'ocuparà d'impartir les diferents àrees o perfil que s'utilitzarà en la seua contractació. (8)  
3.5 Objectius generals del Programa de Garantia Social - TIS, a fi de:  
3.5.1. La inserció sociolaboral dels destinataris. (9)  
3.5.2. La inserció social dels joves.  
3.6. Pla formatiu que es desenvoluparà.  
3.6.1. Objectius que assoliran les diferents àrees. (10)  
3.6.2. Programa d'activitats, horari i calendari previstos (11)  
3.7 Pla provisional de pràctiques que cal realitzar. (12)  
3.8. Pressupost, fent constar, si s'escau, el cofinançament o la col·laboració d'altres entitats en el projecte (13).  
3.9. Pla estratègic d'implicació i col·laboració dels recursos i agents socials del lloc (14).  
Anotacions al guió  
(1) Es tracta d'indicar trets sobresortints, com població immigrant, o zones d'assentaments recents o altres, que descriuen o que aproximen a la realitat de la comarca, població, barri o zona, en la qual es pretén implantar el Programa de Garantia Social - T.I.S.  
(2) Es tracta d'acotar, qualitativament i quantitativament, la problemàtica que objectivament, reclame la implantació d'aquest programa.  
(3) Convé expressar ací, d'una banda, l'anàlisi de la zona, poble o comarca, des del punt de vista del teixit empresarial o de les previsions i expectatives de generació de llocs de treball que necessiten unes qualificacions bàsiques, o que mostren possibilitats raonables d'ocupació per compte d'altres, d'autoocupació, o d'ocupació associada.  
(4) Es tracta de sintetitzar i expressar totes les raons que justifiquen organitzar aquest Programa i les condicions que es consideren necessàries perquè existesquen possibilitats que la implantació siga satisfactòria, en els dos nivells o plans que s'estableixen en l'esquema, en els punts 2.1. i 2.2.  
(5) Enunciar quina serà l'entitat promotora, concretant el departament, servei, o regidoria, que assumeix el programa de garantia social-TIS i, si s'escau quina serà l'entitat gestora, si és que fóra altra de la promotora i es concretarà en aquest darrer cas aquesta circumstància, descrivint si existeix o existirà un conveni o contracte per a la gestió. Igualment explicitar nom, qualificacions i dedicació del coordinador/responsable del projecte. També és interessant fer constar l'experiència que l'entitat gestora, si n'hi haguera, té, treballant amb aquest tipus de col·lectius o en accions semblants.  
(6) En aquest punt, es tracta ja de particularitzar el col·lectiu dels potencials beneficiaris o participants en el Programa de Garantia Social-TIS. És a dir: els joves que inicialment, seran ocupats per a participar en el procés de selecció. No es tracta de donar una llista, sinó de descriure base de dades, situacions, característiques generals, interessos, problemàtica. En suma, donar uns trets que puguen definir el grup al qual va dirigit el programa.  
(7) Es tracta de descriure el local, locals o instal·lacions en les quals es durà a terme les diferents àrees del programa, ja que poden utilitzar-se instal·lacions no necessàriment ubicades totes en el mateix centre.  
(8) Fer constar la seua titulació i experiència, les àrees que atendran, la distribució de les competències en supervisió de les pràctiques, en la coordinació. És important indicar a més la polivalència del professorat.  
(9) En aquest punt es tracta d'enunciar els objectius generals perseguits a implantar el programa de garantia social-TIS en aquesta comarca, zona o localitat, tant en l'ordre educatiu i formatiu com cap a la possible tornada al sistema reglat com cap a la inserció social, com cap a la inserció laboral dels destinataris.  
(10) En aquest punt cal explicitar els objectius que es pretén aconseguir en cadascuna de les àrees que s'assoliran des del Programa. Convindria que aquests foren ja objectius no generals com en el punt 3.6., sinó operatius, fàcilment avaluables, commensurables. D'aquesta manera, les activitats s'orientaran a complir aquests objectius, la satisfacció dels quals materialitzarà els generals del punt 3.6 d'aquest esquema.  
(11) Es tracta de compondre una planificació-programa que organitze i que distribuesca el treball d'aquest curs, distribuint els continguts per mòduls sobretot en la formació professional específica, formació i orientació laboral i formació bàsica, concretant el nombre d'hores segons els termes dels articles 3 i 19 d'aquesta ordre, i presentant l'horari diari i setmanal.  
(12) En aquest punt interessa fer un esforç de concreció, encara que sols siga una previsió enunciant els camps de pràctiques i el seu grau de complexitat tècnica, i també el seu interés social.  
(13) Convé deixar molt clara la finalitat i quantia de cadascuna de les partides que s'indiquen, de forma que la seua necessitat siga evident, separant conceptes, segons estableix l'article 9 d'aquesta ordre:   
A) Inversions.  
B) Despeses de professorat i personal de suport.  
C) Assegurança d'accidents i de responsabilitat civil.  
D) Beques en concepte d'assistència.  
(14) Sense dubte, la realització d'aquest programa suposarà la col·laboració d'altres serveis existents en el lloc, com equips de serveis socials, educatius, agents econòmics i socials, organitzacions ciutadanes, etc. Convé que així siga i que, prèviament, en aquest projecte escrit, figure un pla que vertebre la seua implicació, precísament en aquest punt.


Còpia Permalink ELI